Torsdag formiddag besøger Lars Løkke Rasmussen (V) Læsøs Borgmester for at invitere til politisk debat.

Kommunalvalget er efterhånden kun tre uger væk, og alle greb om de betydningsfulde poster i byrådene bliver sat ind. Ét af de greb er at få besøg at partiernes frontfigurer i Folketinget. Og det sker torsdag på Læsø, hvor Venstres Borgmester på øen, Tobias Birch Johansen, får besøg af landets statsminister, Lars Løkke Rasmussen (V). Her inviterer de til politisk debat i Læsø Biograf. - Det er vigtigt for mig at møde de lokale Venstre-folk, som kæmper for at vinde borgmesterposten. Jeg glæder mig til at høre om deres udfordringer og om deres succeser. Sådan kommer vi længst som samfund. Hele Danmark skal hænge sammen, og derfor skal vi også sørge for at sikre gode rammer for udviklingen på øerne, siger Lars Løkke Rasmussen. Udover at besøge Læsø, skal Lars Løkke Rasmussen også forbi Samsø og Ærø i løbet af torsdagen. Her skal han mødes med nogle af Venstres spidskandidater til borgmesterposterne.